text: Opdateret: 71-årig fundet i god behold
  25 december 2016 kl. 12.40
  Politiet satte juledag gang i en større eftersøgning ved Augustenborg, hvor en 71-årig dement mand var forsvundet. Han blev fundet i god behold først på eftermiddagen.
  Opdateret, klokken 14.28: Mogens er fundet i god behold, det oplyser Syd- og Sønderjyllands Politi på Twitter.
  Natten til søndag mellem klokken 23.30 til 06.30 er 71-årige Mogens Rønberg forsvundet fra Midtkobbel ved Augustenborg.
  - Vi eftersøger lige nu området med både helikopter og hunde, oplyser Søren Strægaard, vagtchef ved Syd- og Sønderjyllands Politi, til TV SYD.
  Ifølge politiet har Mogens forladt adressen i Midtkobbel uden bukser. Han beskrives desuden som 180 centimeter høj, iført blå jakke, sorte sko og altså ingen bukser. Han er desuden dement, konfus og har dårligt syn.
  Mogens bor i Ulkebølle på Als, men har fejret jul nær Augustenborg, og ifølge politiet er manden ret mobil. Derfor er det ikke urealistisk, at han skulle være på vej hjem til sin egen adresse.
  - Vi opfordrer alle borgere til lige at gå en tur rundt om deres hus og tjekke skure og udehuse, siger Søren Strægaard.
  Mogens Rønberg er fundet i god behold af nogle opmærksomme borgere nordøst for Nordborg ved Laven Skov. En stor tak til dem. #politidk
  
  
  